Živanice

Živanice je obec v Česku v okrese Pardubice v Pardubickom kraji, nachádza sa tri kilometre juhozápadne od Lázní Bohdaneč a 10 km severozápadne od krajského mesta Pardubice. Obec sa skladá z troch miestnych časti – Živanice, Dědek a Nerad. Obec má 938 obyvateľov (2012).

Obec je súčasťou regionálneho zväzku obcí Bohdanečsko. 

Podľa prof. Trávníčka pochádza názov obce pravdepodobne zo starého osobného mena Živaň, utvoreného z koreňa Živ.

 Dejiny 
Prvá písomná zmienka o Živaniciach pochádza z roku 1226, kedy sa o nich zmieňuje list kláštora Doksanského; je však pravdepodobné, že Živanice boli založené v roku 1145.

V roku 1588 žilo v Živaniciach 25 ľudí. Pritom k nim náležali aj Přelovice, Bukovka, Habřínka, Bělá, Vyšehněvice a Neratov. V roku 1620 je v Živaniciach doložený vodný mlyn. V lete 1645 sa v Živaniciach rozložila veľká švédska posádka. Švédske vojská však pustošili obec už skôr počas Tridsaťročnej vojny. V roku 1775 sa miestny občan Chvojka zúčastnil vzbury sedliakov v Chlumci. Bol za to odsúdený na 8 rokov žalára.

V roku 1792 vznikol v obci požiar, pri ktorom zhorelo 9 domov aj staré obecné zápisy. V októbri 1866 podľa obecných zápisov prechádzal Živanicami cisár František Jozef I.. V septembri 1922 zažila obec veľkú slávu, keď sa tu zastavil prezident T. G. Masaryk.

V roku 1909 tu bola založená dnes už neexistujúca továreň na pieskové tehly, kde sa denne vyrábalo až 15 000 tehál.

 Súčasnosť obce 
V obci je aktívny Zbor dobrovoľných hasičov, ktorý usporadúva aj májové zábavy, pálenie čarodejníc, vinobranie a rôzne tanečné zábavy.

 Doprava 
Živanice ležia pri ceste II. triedy 333 z Přelouča do Lázní Bohadaněč (historicky staršia zástavba leží tesne na juh od tejto cesty). Podľa obecnej kroniky bola táto cesta dokončená v roku 1836 vtedy ako cesta z Kutnej Hory do Hradce Králové.

Od 1. septembra 2011 do Živanic jazdí linka č. 18 MHD Pardubice (tri spoje denne). Dňa 4. marca 2012 bol pridaný ďalší popoludňajší spoj.

 Pamiatky v obci 
 Kostol Zvestovania Blahoslavenej Panny Márie
 Naproti kostola je dochovaná selská brána z 19. storočia

 Galéria 

 Referencie 



 Pozri aj 
 Zoznam obcí v Česku

 Iné projekty 

 Externé odkazy 
 Oficiálna stránka obce

Kategória:Obce okresu Pardubice